KIRJALLINEN KYSYMYS E-3147/00

esittäjä(t): Erik Meijer (GUE/NGL) komissiolle

(6. lokakuuta 2000)

Aihe: Bulgarialaisen Kresna-rotkon alueella sijaitsevan luontoalueen läpi kulkevan moottoritien suunnitteluun ja rakentamiseen eurooppalaisista rahastoista annettava rahoitus

1. Onko komissio tietoinen Bulgarian hallituksen aikeista rakentaa moottoritie Struma-joen laakson, joka kulkee maan länsiosassa pohjoisesta etelään ja joka on osa Bulgarian pääkaupungista Sofiasta Kreikassa sijaitsevaan satamakaupunkiin Thessalonikiin kulkevaa Euroopan laajuista käytävää N:o 4, kautta? Onko komissio tietoinen, että rajat ylittävä Phare-yhteistyöohjelma ja Euroopan investointipankki osallistuvat jo nyt tämän tien suunnitteluun, joka on annettu toimeksi italialaiselle SPE Ingeneria Europa -yritykselle?

2. Onko komissio lisäksi tietoinen, että moottoritiesuunnitelmien mukaan kyseessä on reitti, joka kulkee Kresnan kaupungin pohjoispuolella olevan rotkon kautta? Luonto- ja ympäristöjärjestöjen ehdottamaa, kustannuksiltaan kalliimpaa vaihtoehtoa rakentaa tunneli Kresna-rotkon ympäri ei ole toistaiseksi otettu huomioon.

3. Voiko komissio vahvistaa, että Kresna-rotko on Bulgarian tärkein Balkanin alueella tyypillisten ja ainutlaatuisten puulajien, käärmeiden ja maakilpikonnien suojelualue, että alue täyttää biologisen monimuotoisuutensa ja maisema-arvojensa vuoksi eurooppalaisen ekologisen verkoston Natura 2000:n kriteerit ja että Kresnan kaupunki voi kehittyä tämän koskemattoman ympäristön säilyttämisen kautta luonto-, maisema- ja terveysarvoihin perustuvaksi matkailukeskukseksi?

4. Katsooko komissiokin, että Kresna-rotkon ja Kresnan esikaupunkialueiden näkyvä jakaminen tienrakennuksella ja pilaaminen ilmansaasteilla ei ole ainoastaan ristiriidassa Kresnan kaupungin taloudellisten mahdollisuuksien vaan myös Bernin yleissopimuksen (ja erityisesti sen 4 artiklan) ja Bulgarian liityttyä Euroopan unioniin direktiivien 92/43 ja 79/409 kanssa? Onko komissio tästä syystä valmis auttamaan EU:n varoilla tapahtuvan luontoalueiden ja ekologisten käytävien, jotka on myöhemmin suojeltava, kun ne tulevat kuulumaan EU:n alueeseen, tuhoamisen ehkäisemisessä?

5. Onko komissio valmis, kun otetaan huomioon Bulgarian mahdollinen liittyminen Euroopan unioniin,

a) edistämään koko Kresnan alueen (eikä vain sen osan) tunnustamista luonto-arvoiltaan tärkeäksi suojeltavaksi maisema-alueeksi;

b) toimimaan niin, että jo luonnosvaiheessa lähtökohtana on joko muu kuin tämänhetkinen reitti ja/tai moottoritietunnelin rakentaminen, jotta luonto- ja ympäristöarvojen kanssa ristiriidassa olevaan vaihtoehtoon ei enää käytettäisi varoja;

c) sitomaan yhteisön taloudellisen tuen antamisen moottoritien rakentamiseen siinä muodossa, kuin Bulgarian hallitus sitä suunnittelee LVRV:n yhteydessä, ehtoon, jonka mukaan Kresna-rotkon luonto- ja maisema-arvot säilytetään ja alueella ei tuhota ekologisia käytäviä?

Margot Wallströmin komission puolesta antama vastaus

(22. joulukuuta 2000)

1. Komissio on tietoinen siitä, että Bulgarian hallitus aikoo rakentaa Struma-joen laaksoon moottoritien, josta tulee osa Euroopan laajuista liikennekäytävää 4. Komissio on hyväksynyt moottoritietä E-79 koskevan Pharen raja-alueyhteistyöhankkeen (BG9803 ja BG99404), johon kuuluu Daskalovo-Kulatan tieosuuden alustava suunnittelu, toteutettavuustutkimus ja yksityiskohtainen suunnittelu. Tähän mennessä hankkeeseen ei ole haettu lisätukea. Komissio arvioi perusteellisesti kaikki ISPA-tukea saavien maiden esittämät hankkeet varmistaakseen, että ne ovat asiaa koskevan lainsäädännön mukaisia. Yksi näitä hankkeita koskeva vaatimus on 27 päivänä kesäkuuta 1985 annetussa neuvoston direktiivissä 85/337/ETY(1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/ETY(2), säädettyä ympäristövaikutusten arviointia vastaavan arvion toteuttaminen. Rakennushankkeen ympäristövaikutukset Kresnan rotkon tapaisiin alueisiin on tutkittava tällaisen arvioinnin yhteydessä.

2. Komissio seuraa Sofiassa sijaitsevan edustustonsa välityksellä tarkasti Struman moottoritien suunnittelua varmistaakseen, että siinä käytetään ympäristölle vähiten vahingollista reittiä ja että tarpeen vaatiessa valitaan nykyisin suunniteluun reitin sijasta jokin toinen vaihtoehto. Komissio edistää Bulgarian viranomaisten ja bulgarialaisten ympäristöalan kansalaisjärjestöjen tapaamisia ja ajatustenvaihtoa. Tähän liittyen Sofiassa sijaitseva komission edustusto järjesti 1. ja 13. marraskuuta 2000 niiden tahojen tapaamiset, joita asia koskee. Näissä kokouksissa, joihin osallistuivat Kresnan kaupunginjohtaja, Bulgarian ympäristöalan kansalaisjärjestöjen edustajat, tiehankkeen urakoitsija, raja-alueyhteistyöohjelman täytäntöönpanosta vastaava toimisto sekä tiehankkeiden täytäntöönpanosta vastaava toimisto, keskusteltiin mahdollisista vaihtoehtoisista ratkaisuista moottoritien sijainnille.

3. Komissio on hyvin tietoinen Kresnan rotkon ympäristöllisestä merkityksestä. Alueella on luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(3) mukaisia luontotyyppejä, ja siellä esiintyy kyseisen direktiivin liitteiden soveltamisalaan kuuluvia kasvi-, kala-, sammakkoeläin- ja matelijalajeja. Tämän vuoksi komissio on ryhtynyt 1. ja 2. kohdassa kuvailtuihin toimiin kyseisen alueen monimuotoisuuden säilyttämiseksi.

4. ja 5. Jos Bulgaria pyytää Kresnan rotkon liittämistä Natura 2000 -verkostoon, komissio on valmis tukemaan sitä.

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 206, 22.7.1992.